《和张孝伯雪窗诗韵》
宋代·丘崇

洞门阴阴无俗客，楼观清雄使君宅。晴窗妙墨灿银钩，要比粉闱冬夏白。

秀将嵩少只檐间，恍如积霰观商颜。蓝田塞关底足异，城阳郡楼那可攀。

窗中四时同一念，不作寒温颠倒见。试看炎蒸定有无，始知此景无迁变。

都城畏日腾朝光，趑趄奔竞车马行。腼面内热者谁子，来此为卿心骨凉。

作者简介：泉州晋江人，字次姚。哲宗元符三年进士。工诗文，尤精天文象数。尝侍父官惠州，时苏轼谪惠，因从之游。与李邴亦相唱和。官至朝请郎。